A középső egérgomb használata alkalmazások és lapok megnyitására, szöveg beillesztésére és sok másra.
Tiffany Antopolski
tiffany.antopolski@gmail.com
Shaun McCance
shaunm@gnome.org
Griechisch Erika
griechisch.erika at gmail dot com 2011
Kelemen Gábor
kelemeng at gnome dot hu 2011
Kucsebár Dávid
kucsdavid at gmail dot com 2011
Lakatos 'Whisperity' Richárd
whisperity at gmail dot com 2011
Lukács Bence
lukacs.bence1 at gmail dot com 2011
Nagy Zoltán
dzodzie at gmail dot com 2011

# Kattintás a középső egérgombbal

Sok egér és néhány érintőtábla is rendelkezik középső egérgombbal. A görgővel rendelkező egereken általában közvetlenül a görgő lenyomásával végezhet középső kattintást. Ha nincs középső egérgombja, nyomja meg egyszerre a bal és jobb egérgombot a középső kattintáshoz.

A többujjas koppintást támogató érintőtáblákon három ujjal egyszerre koppintva végezhet középső kattintást. Ennek működéséhez engedélyeznie kell a koppintással kattintást az érintőtábla beállításaiban.

Számos alkalmazás a középső kattintást használja bizonyos műveletek gyors végrehajtására.

Az egyik ilyen művelet a kijelölt szöveg beillesztése (néha az elsődleges kijelölés beillesztésének is hívják). Jelölje ki a beilleszteni kívánt szöveget, vigye az egérmutatót oda, ahova be szeretné szúrni, majd kattintson a középső gombbal. A kijelölt szöveg beillesztésre kerül a mutatott helyre.

A szöveg középső gombbal való beillesztése teljesen független a normál vágólaptól. A szöveg kijelölése nem másolja azt át a vágólapra. Ez a gyors módszer csak a középső egérgombbal működik.

Görgetősávokon és csúszkákon egy kattintás az üres helyre adott mennyiséggel (például egy oldallal) mozgatja az ablak tartalmát a kattintás irányába. Az üres helyen történő középső kattintással a kattintásnak megfelelő helyre mozgathatja az ablak tartalmát.

A Tevékenységek áttekintésben középső kattintással gyorsan új alkalmazásablakot nyithat egy új munkaterületen. Ehhez kattintson a középső egérgombbal az alkalmazás ikonjára a bal oldali indítóban vagy az alkalmazások áttekintésben.

A legtöbb webböngésző lehetővé teszi a hivatkozások gyors megnyitását új lapokon a középső egérgombbal. Kattintson bármely hivatkozásra a középső egérgombbal, és az megnyílik egy új lapon. Legyen azonban óvatos a Firefox webböngészőben való középső kattintással. Ha a Firefoxban nem egy hivatkozásra mutatva végez középső kattintást, akkor a böngésző a kijelölt szöveget próbálja meg betölteni URL-ként, mintha a címsorba illesztette volna be a középső kattintással, és megnyomta volna az Entert.

A fájlkezelőben a középső kattintás két szerepet tölt be. Ha egy mappán végez középső kattintást, akkor a mappa új lapon nyílik meg. Ez a népszerű webböngészők viselkedését utánozza. Ha egy fájlon végez középső kattintást, akkor a fájl a dupla kattintáshoz hasonlóan megnyílik.

Néhány speciális alkalmazás lehetővé teszi a középső egérgomb más feladatokra való használatát. Az alkalmazás súgójában keressen rá a középső kattintás vagy középső egérgomb kifejezésekre.